钦定古今图书集成/明伦汇编/宫闱典/第071卷 > 《立景王为皇太子制》同前
## 钦定古今图书集成/明伦汇编/宫闱典/第071卷 > 《立景王为皇太子制》同前

朕闻“王者敬承庙祧，钦若天命，必建元子，用宁邦家，
所以光叶继明，严当主鬯。朕纂承圣绪，寅奉丕图，惟
怀国本之安，爰在皇储之重。青宫久旷，望苑未开，则
何以式表元良，昭宣鸿业？稽于往册，用举彝章。长男
景王湛，孝爱恭和，忠敬诚懿，慈惠特禀，宽仁夙彰，言
通典谟，动合仪矩，睦友宗属，遵承傅导，克修令闻，日
茂嘉猷，宜践储闱，以承休命。朕以君尊父严，每推干
道，闻《诗》学礼，用首人伦，嘉翼翼于诚心，睹蒸蒸于孝
敬。古称知子，无议前修，俾奉粢盛，式昭元嗣。宜立为
皇太子。宜令有司择日，备礼册命，主者施行